Satasairaalaa piinannut laaja tietoliikennekatkos ohi – viimeviikkoista pahempi sulki myös puhelinkeskuksen ja maakunnan potilastietojärjestelmät

Satakunnan sairaanhoitopiirin tietohallintojohtajan Leena Ollonqvistin mukaan Satasairaalaa ja samalla koko torstaina maakuntaa piinannut tietoliikennekatkos on saatu korjattua. Satasairaalassa oli aamusta lähtien paha tietoliikennekatkos, minkä vuoksi sairaalan puhelinkeskus ei toiminut eikä maakunnan potilastietojärjestelmiin päästy käsiksi. Satasairaalassa tapahtui viime viikon maanantaina vastaavanlainen tietoliikennekatkos. Silloin tietoverkko kaatui, kun uuteen paikkaan siirretyn tietokoneen verkkokaapeli liitettiin väärään kytkimeen aiheuttaen päättymättömän luupin, joka lopulta ylikuormitti verkon. Tällä kertaa ylikuormitus syntyi, kun sairaanhoitopiirin it-toimittaja teki verkkoon testausta viime viikon ylikuormituksen estämiseksi. Torstain virhekytkennän aiheuttama verkkoliikennekatkos oli kuitenkin viimeviikkoista pahempi, sillä se samalla kaatoi sairaalan konesalipuolella olevia palvelimia. Ollonqvistin mukaan monet järjestelmät olivat poissa käytöstä, minkä vuoksi myös puhelinkeskus on poissa käytöstä. – Tällä hetkellä meille tulee vain läpi kriittiset puhelut, kuten hätäpuhelut. Satasairaalan konesalissa on koko Satakunnan Life Care- potilasjärjestelmä. Siksi myöskään Porin, Rauman, Eurajoen ja Pohjois-Satakunnan potilastietoja ei päässyt torstaina tietoliikennekatkoksen aikaan katsomaan.